b'\n_START_ARTICLE_\nVarma K. Turunen\n_START_PARAGRAPH_\nVarma Kosto Turunen (17. maaliskuuta 1913 Pielisj\xc3\xa4rvi \xe2\x80\x93 16. maaliskuuta 1994 Polvij\xc3\xa4rvi) oli suomalainen toimitsija,  johtaja ja sosialidemokraattien kansanedustaja. _NEWLINE_Turusen vanhemmat olivat ty\xc3\xb6njohtaja Otto Aleksander Turunen ja Wilhelmiina Levonius. H\xc3\xa4n k\xc3\xa4vi kansakoulun, suoritti 1929 keskikoulun ja opiskeli Ty\xc3\xb6v\xc3\xa4en akatemiassa vuonna 1938._NEWLINE_Turunen oli Osuusliike Oma-Avun myyj\xc3\xa4n\xc3\xa4 Joensuussa 1929\xe2\x80\x931938, Suomen liikety\xc3\xb6ntekij\xc3\xa4in liiton j\xc3\xa4rjest\xc3\xa4j\xc3\xa4n\xc3\xa4 1938\xe2\x80\x931939 ja Suomen liikety\xc3\xb6ntekij\xc3\xa4in liiton Helsingin toimiston hoitajana ja liiton tiedotussihteerin\xc3\xa4 1939\xe2\x80\x931948. H\xc3\xa4n oli sitten Yleisradion esitelm\xc3\xa4osaston apulaisosastop\xc3\xa4\xc3\xa4llikk\xc3\xb6n\xc3\xa4 1948\xe2\x80\x931954, Kulutusosuuskuntien keskusliiton arkistonhoitajana 1963\xe2\x80\x931964 ja J\xc3\xa4rjest\xc3\xb6palvelun johtajana Helsingiss\xc3\xa4 1964\xe2\x80\x931970._NEWLINE_Turunen oli kansanedustajana 1939\xe2\x80\x931962 edustaen Kuopion l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. Turunen oli presidentin valitsijamiehen\xc3\xa4 vuosina 1950 ja 1956. H\xc3\xa4n oli Sosialidemokraattisen puolueen puoluetoimikunnan, Liikeliiton liittoneuvoston, SAK:n valtuuston, Valtion n\xc3\xa4ytt\xc3\xa4m\xc3\xb6taidelautakunnan ja Suomen Kansallisoopperan s\xc3\xa4\xc3\xa4ti\xc3\xb6n hallintoneuvoston j\xc3\xa4senen\xc3\xa4. Lis\xc3\xa4ksi Turunen toimi Nuoret Kotkat -j\xc3\xa4rjest\xc3\xb6n puheenjohtajana ja Sosialidemokraattisen ty\xc3\xb6l\xc3\xa4isnuorisoliiton liittotoimikunnan varapuheenjohtajana. _NEWLINE_Ennen kansanedustajuuttaan Turunen soitti rumpuja ja lauloi Esa Pakarisen Keskiy\xc3\xb6-yhtyeess\xc3\xa4. Lis\xc3\xa4ksi h\xc3\xa4n on toiminut Joensuun ty\xc3\xb6v\xc3\xa4enteatterin iltan\xc3\xa4yttelij\xc3\xa4n\xc3\xa4.'